Matúškovo

Matúškovo (predtým Takšoň, maď. Taksonyfalva) je obec na Slovensku v okrese Galanta.

Dejiny 
Osídlenie človekom dokazuje cintorín s ľudskými kosťami, taktiež tu boli odkryté výrobky z bronzovej doby. Stopy po osídlení v stredoveku potvrdzujú staroslovanské popolnicové hroby a vecné nálezy pochádzajúce z 10. storočia, z čias obsadzovania regiónu stromaďarskými kmeňmi. Pohanský cintorín tiež z tejto doby považujú obyvatelia obce za pohrebné miesto panovníka obce Takšoň, po ktorom bola obec pomenovaná.Prvá písomná zmienka o obci sa nachádza v popise diakovského chotára v listine z roku 1138, v ktorej sa obec Matúškovo spomína ako pozemok bratislavského hradného ľudu „terra civilium Posoniensium de villa locsun“. Smerovali tadiaľto kurucké a cisárske oddiely počas protihabsburských povstaní. V roku 1704 sa so svojim sprievodom zdržiaval v Matúškove knieža František Rákoci, vodca povstania.

Obec bola od 1. 1. 1971 bez súhlasu občanov administratívne pričlenená ku Galante a až koncom roku 1990 získala späť svoju samostatnosť.

Kultúra a zaujímavosti

Pamiatky 
 Rímskokatolícky Kostol narodenia Panny Márie, jednoloďová barokovo-klasicistická stavba so segmentovým ukončením presbytéria, transeptom a vežou tvoriacou súčasť jej hmoty, z rokov 1781-1784. Donátorom kostola bol gróf František Esterházi. V roku 1910 bol rozšírený. Interiér je zaklenutý pruskými klenbami, nad krížením je česká placka. Hlavný oltár je klasicistický z konca 18. storočia. Nad oltárom je osadený voľný obraz Narodenie Panny Márie od Mórica Thana z roku 1871. Bočný oltár je tiež klasicistický s obrazom Dobrého pastiera od G. Scheidera z roku 1818. Kazateľnica je neoklasicistická z obdobia okolo roku 1900. Fasády kostola sú členené lizénami a polkruhovo ukončenými oknami s profilovanými šambránami s klenákmi. Veža vyrastá zo štítového priečelia s volútami, členená je lizénami a ukončená stupňovitou zvonovitou helmicou.

 Rímskokatolícka fara, jednopodlažná pôvodne baroková stavba na pôdoryse písmena L, z roku 1774. Stojí oproti kostolu. Ide o najstaršiu stavbu v obci. Fasády fary sú hladké, objekt má valbovú strechu. V tejto budove pracovali farári – vedci, predovšetkým Andrej Kubriczky, neskorší bratislavský kanonik, ktorého zásluhou bola na fare knižnica s 1500 zväzkami kníh.

 Kaplnka sv. Jána Nepomuckého, klasicistická stavba s polkruhovým záverom, zo začiatku 19. storočia. Stojí v záhrade domu č. 439.

 Mariacska, Božia muka so sochou Piety, stavba s obdĺžnikovým pôdorysom, z prvej polovice 19. storočia. Stojí pri ceste do Galanty.

 Roľnícky dom, jednopodlažná ľudová šesťpriestorová stavba na pôdoryse obdĺžnika z nepálenej tehly, z roku 1847. Obnovou prešiel v 80. rokoch 20. storočia. Ohradený je murovaným múrom s bránami. Fasády domu sú bielené vápnom, polovalbová strecha s došteným štítom je pokrytá trstinou. V interiéri je vysunutá expozícia Ponitrianskeho múzea v Nitre.

 Zvonica, murovaná stavba na pôdoryse štvorca s ihlancovou helmicou.

Zaujímavosti

Les 
Na okraji dediny sa rozprestiera malý les/háj, cez ktorý preteká rieka/kanál Šárd. Toto miesto by bolo vhodné na rekreáciu, prechádzky a oddych, avšak nedbalým zaobchádzaním a nezodpovednosťou niektorých obyvateľov je znečistený najmä vývozom odpadu. Je tam aj U-rampa pre motocykle

Občianska vybavenosť 
V obci je okrem rímskokatolíckeho kostola aj moderný evanjelický kostol z roku 1992. Autorom objektu je architekt Vavrinec Perleczky.

Šport 
Neďaleko lesa je futbalový štadión, na ktorom pôsobí FC Matúškovo - futbalový klub, ktorý rozvíja športovú činnosť žiakom, dorastencom a dospelým.V súčasnosti sa v areáli štadiónu nachádza aj tenisový klub TC Draci. Jeho súčasťou sú tri kurty, bar U draka s vínnou pivnicou, sprchami a možnosťou masáže.

Referencie

Externé odkazy 
 

Matúškovo
Obce okresu Galanta